༥༢༡༽༄། ། གཉིས་མེད་ཟུང་འཇུག་ལྷན་སྐྱེས་ནི་སྣ་ཚོགས་ཅིར་ཡང་སྣང་བ་སེང་གེ་ཡེ་ཤེས་བྱ་བ། ། »» ན་མོ་རཏྣ་གུ་རུ། ཁམས་གསུམ་འཁོར་བའི་སེམས་ཅན་རྣམས། ། རྟོག་གཉིས་ཅིག་ཅར་མི་འཇུག་སྟེ། ། ཉོན་མོངས་རྣམ་རྟོག་གང་བྱུང་གི། ། རྗེས་སུ་འབྲངས་པའི་ལུས་ངག་ལས། ། འབྲས་བུ་སྡུག་བསྔལ་ཕུང་པོ་ནི། ། གཅིག་ཏུ་ངེས་ཏེ་མང་པོ་མིན། ། བསམ་གཏན་ཐོབ་པ་ཡིད་ཀྱི་ལུས། ། ཞི་གནས་དེ་ཡི་རྗེས་འབྲངས་ནས། ། སྣ་ཚོགས་རྫུ་འཕྲུལ་སྟོན་པ་ཡིན། ། བསམ་པའི་འཕེན་པ་གང་བཏང་བས། ། དེ་ལྟར་འགྱུར་གྱི་གཞན་དུ་མིན། ། བྱང་ཆུབ་སེམས་དཔའ་བདག་ཉིད་ཆེ། ། གཉིས་མེད་དོན་རྟོགས་རྣལ་འབྱོར་པ། ། གཉིས་སུ་མེད་པའི་བདག་རྐྱེན་དང་། ། བྱང་ཆུབ་སེམས་ཀྱི་རྟེན་འབྲེལ་གྱིས། ། གཉིས་མེད་ཟུང་འཇུག་ལྷན་སྐྱེས་ནི། ། ཁམས་གསུམ་སེམས་ཅན་ཐམས་ཅད་ལ། ། སྣ་ཚོགས་ཅིར་ཡང་སྣང་བ་ཡིན། ། གཟུང་འཛིན་གཉིས་སྣང་རྟོག་པ་ཡི། ། ལག་རྗེས་ངོ་མཚར་མི་ཆེ་འམ། ། གཞན་ཡང་ཐུབ་པའི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོ་ནི། ། བྱང་ཆུབ་སེམས་གཉིས་དབྱེར་མེད་པ། ། གཟུང་འཛིན་ཡོད་མེད་སྤྲོས་དང་བྲལ། ། བྱང་ཆུབ་སེམས་གཉིས་རང་སར་དག། ཆོས་སྐུ་བདེ་བ་ཆེན་པོ་ནི། ། འཁོར་འདས་ཀུན་ལ་ཅིར་ཡང་སྣང་། ། མཐར་ཐུག་རྫོགས་པའི་སངས་རྒྱས་འདི། ། ཨེ་མ་ངོ་མཚར་མི་ཆེ་འམ། ། རྗེ་རིན་པོ་ཆེ་ཡི་ཞབས་ཏོག་ཏུ། ། ཕྱར་བའི་ཡོལ་བ་འཛིན་འཛིན་ནས། ། དམ་ཆོས་འཛིན་པའང་མ་ཁོམ་མོ། ། བླ་མའི་ཉེ་གནས་ཡིན་པས་ཆོག། རི་པའི་ཡང་རྩེ་ཡིན་པས་ཆོག། ནམ་ཟླ་ཇི་ལྟར་བྱས་ཀྱང་ཕྱིར། ། ང་རང་གང་ཡིན་ཟེར་ཙམ་ན། ། དཔལ་སེངྒེ་ཡེ་ཤེས་བྱ་བ་ཡིན། ། དེ་གོ་འམ་རྟོགས་སམ་གྲོགས་པོ་ཀུན། ། ། །««